Kjære høyreside! Legg ideologi til sides.

Regjeringen sitter handlingslammet og ser på utviklingen i arbeidsledigheten som rammer landet, og til særdeleshet Vestlandet. Dette fremhever det mange på venstresiden har hevdet i flere årtier, at høyresidens politikk fører til høyere arbeidsledighet. De som tjener på dette er arbeidsgivere, som ikke må overby hverandre for å kjøpe arbeidskraften som tilbys.

Den blinde troen på markedet som fikser alt, er bevist gang på gang at ikke virker. Sist med finanskrisen i 2008. «Krisepakken» regjeringen skulle hjelpe Vestlandet med, har de senere dager vist seg å være en kjempebløff. Det som ikke er en kjempebløff, er alle de dyktige kvinner og menn som nå går uten arbeid.

SV ser en hard retorikk finne gjenklang i samfunnet helt ned på lokalplanet. Denne retorikken har sitt utspring i en kapitalistisk orientert ideologi som i det lange løp fører til at den sosiale kontrakten er i ferd med å bli oppløst. Et samfunn kan bare bestå som resultat av et samarbeid, vi alle har et solidarisk ansvar og de sterkeste må bære den tyngste børa.

Så, kjære høyreside, vær så greie å kast ideologien deres ned ett hakk på prioriteringslisten, og gjør noe med den stadig økende arbeidsledigheten. Dere har fått forslag i bøtter og spann fra både arbeidstakersiden så vel som arbeidsgiversiden, så det trenger dere ikke høre fra oss. Husk bare, at de som er arbeidsledige, får «lønnen» sin over statsbudsjettet. Så for å bruke en terminologi som pleier å slå an på høyresiden: En reel «krisepakke», kan anses som en utgift til inntekts ervervelse. Eller rett og slett, se på det som en investering.

Årsmøtet i Rogaland SV